### Resumé

I forbindelse med sundhedsreformen skal alle kommuner ændre styrelsesvedtægten inden den 1. november 2025, da kommunens repræsentation i sundhedsrådet skal fremgå.

Det skal besluttes om Vejle Kommune i det regionale sundhedsråd skal repræsenteres af borgmesteren og en udvalgsformand for et stående udvalg eller af to udvalgsformænd for stående udvalg. Ligeledes skal der senere vælges stedfortrædere for repræsentanterne.

Ændring af styrelsesvedtægten skal behandles to gange i Byrådet med mindst 6 dages mellemrum, jf. lov om kommunernes styrelse § 2, stk. 2, 2. pkt. Sagen bliver derfor behandlet på byrådsmødet den 1. oktober og 29. oktober 2025.

### Sagsfremstilling

Folketinget vedtog den 11. juni 2025 ændring af regionsloven og en række love som følge af sundhedsreformen. Med sundhedsreformen og den nye lovgivning etableres lokale sundhedsråd, som får væsentligt ansvar for og nøgleopgaver i den fortsatte udvikling af det nære sundhedsvæsen.

Sundhedsrådene nedsættes som stående udvalg under regionen, og sammensættes af kommunale og regionale medlemmer. Hver repræsentant har én stemme, og de regionale medlemmer udgør et flertal.

2026 er et overgangsår, hvor sundhedsrådet betragtes som forberedende. Fra 2027-2029 fortsætter sundhedsrådet som et permanent udvalg. De kommunale repræsentanter vælges for hele perioden.

Kommunernes repræsenteres i sundhedsrådene med én eller flere repræsentanter, afhængigt af kommunestørrelse. Kommuner med over 80.000 indbyggere har to repræsentanter, som kan være enten en borgmester og en udvalgsformand eller to udvalgsformænd.

Vejle Kommune skal derfor vælge to kommunale repræsentanter til at indgå i det kommende sundhedsråd i [adresse]. Kommunens repræsentation skal fremgå af styrelsesvedtægten, hvorfor den skal ændres.

Hvis borgmesteren vælges sammen med en udvalgsformand, så skal vedkommende være formand for det
stående udvalg, der varetager hovedparten af kommunens opgaver inden for sundheds-, omsorgs- og socialpsykiatriområdet.

Hvis der vælges to udvalgsformænd, skal de være formænd for stående udvalg, der helt eller delvist varetager kommunens opgaver inden for sundheds-, omsorgs- og socialpsykiatriområdet eller et myndighedsområde, der er sammenligneligt hermed.

Der skal også senere vælges stedfortrædere for repræsentanterne. Det skal ligeledes fremgå af styrelsesvedtægten.

Jannie Lauridsen kan alene være borgmesteren, en viceborgmester, en udvalgsformand eller en udvalgsnæstformand, men ikke et menigt medlem af byrådet.

**Tidsmæssige rammer for udpegning**

Udpegningen af kommunens repræsentanter og suppleanter til sundhedsrådet sker med to deadlines. Dels senest den 1. november, og herefter inden det konstituerende møde i kommunalbestyrelsen:

Inden 1. november 2025 fastsættes i kommunens styrelsesvedtægt, om det er borgmesteren og en udvalgsformand, der er repræsentanterne  i sundhedsrådet, eller om det er to udvalgsformænd. Det behøver ikke at være angivet, hvilke udvalg der er tale om. Valget er bindende i hele det nye byråds funktionsperiode.

Inden det konstituerende møde skal det fastsættes i styrelsesvedtægten, hvilke(t) udvalg repræsentante(n)rne kommer fra, hvis det ikke er fastlagt inden den 1. november.

Hvem der udpeges som stedfortrædere skal være på plads i styrelsesvedtægten inden det konstituerende møde.

Der er vedlagt forslag til ny § 26 i styrelsesvedtægten, hvori der er indsat to alternative tekstforslag.

**Andre tilretninger af styrelsesvedtægten**

Der er foretaget konsekvensrettelser i styrelsesvedtægten i lyset af den nye § 26 om sundhedsråd. Desuden er der foretaget ændring af henvisningerne i § 23, stk. 12 og § 24, således at det fremgår at reglerne om forfald også omfatter medlemmer af Børn- og Ungeudvalget. Ændringen er alene af redaktionel karakter, da det allerede følger direkte af lovgivningen, at reglerne om forfald gælder for Børn- og Ungeudvalget.

### Sagens videre forløb

Sagen skal behandles to gange i Byrådet med minimum 6 dages mellemrum.

### Historik

#### Borgmesteren indstiller, den 22. september 2025, punkt 219:

at det i styrelsesvedtægten fastsættes om Vejle Kommune skal være repræsenteret i sundhedsrådet af borgmesteren og en udvalgsformand (alternativ 1) eller to udvalgsformænd (alternativ 2).

####

#### Beslutning fra Økonomiudvalget, den 22. september 2025, punkt 219:

Et flertal bestående af Jimmy Danielsen, Mikkel Kjær, Stephan Friis, Bjarne Jeppesen og Ulf Bertelsen anbefaler alternativ 2.
Et mindretal bestående af Mathias Thomsen, Klaus Koch, Benny Olesen og Gertrud Hansen anbefaler alternativ 1.

#### Beslutning fra Byrådet, den 1. oktober 2025, punkt 184:

Et flertal bestående af Jimmy Danielsen, Julie Jessen, Tanja Toft, Mikkel Kjær, Christoffer Andersen, Åse Andreasen, Georg Frandsen, Stephan Friis, Philip Frederiksen, Frank Frederiksen, Alf Bruun, Uffe Jepsen, Osvald Mikkelsen, Bjarne Jeppesen, Birthe Jepsen, Ulf Bertelsen, Alberte Bech, Josefine Mortensen og Steve Jacobsen valgte at Vejle Kommune skal være repræsenteret i sundhedsrådet af to udvalgsformænd (alternativ 2).

Et mindretal bestående af Mathias Thomsen, Zelma Steffensen, Klaus Koch, Benny Olesen, Nicklas Nissen, Anna Nørgaard, Dagny Bach, Gertrud Hansen, Conny Sørensen og Hugo Mikkelsen peger på, at Vejle Kommune skal være repræsenteret i sundhedsrådet af borgmesteren og en udvalgsformænd (alternativ 1).

Fraværende: Flemming Lind

Fraværende: Birger Sørensen

Fraværende: Nicolai Johansen, i stedet mødte Philip Frederiksen.

### Administrativ tilføjelse

På baggrund af Byrådets beslutning den 1. oktober 2025 er udkast til styrelsesvedtægt tilrettet og vedlagt som bilag 2.

### Beslutning

Byrådet valgte at Vejle Kommune skal være repræsenteret i sundhedsrådet af to udvalgsformænd (alternativ 2).

Fraværende: Alberte Bech, i stedet mødte Helen Christiansen.